tartuNLP/wikipedia-smugri-20251201 huggingface dataset:
Miles Wood

Miles William Wood (s. 13. syyskuuta 1995 Buffalo, New York, Yhdysvallat) on yhdysvaltalainen jääkiekkoilija, joka pelaa NHL-joukkue Columbus Blue Jacketsissa. Hän on pelipaikaltaan vasen laitahyökkääjä. Woodia on luonnehdittu pelityyliltään vahvaksi kahden suunnan hyökkääjäksi.
Ura.
Seuraura.
Wood pelasi kaksi kautta EmJHL-junioriliigaa Salem Ice Dogsissa, jonka jälkeen hän kävi vuodet high schoolia Noble &amp; Greenough Schoolissa. New Jersey Devils varasi Woodin neljännellä kierroksella 100. pelaajana . Kaudella 2013–2014 hän oli Nobe &amp; Greenough'n paras pistemies ja maalintekijä tehoilla 29+25=54. Kaudella 2014–2015 Wood toimi joukkueen kapteenina.
Kauden 2015–2016 Wood pelasi Boston Collegen yliopistojoukkueessa. Kauden jälkeen, huhtikuussa 2016 hän teki kolmivuotisen tulokassopimuksen New Jersey Devilsin kanssa. Wood teki NHL-debyyttinsä heti runkosarjan päätöskierroksella 9. huhtikuuta 2016 Toronto Maple Leafsia vastaan. Hän sai ottelussa jääaikaa 13.06 minuuttia.
Heinäkuussa 2023 Wood teki vapaana agenttina Colorado Avalanchen kanssa kuuden vuoden ja yhteensä 15 miljoonan dollarin arvoisen sopimuksen.
Kesäkuussa 2025 Avalanche kauppasi Woodin ja Charlie Coylen Columbus Blue Jacketsiin vaihdossa Gavin Brindleyhyn, kolmannen kierroksen varausvuoroon vuoden 2025 varaustilaisuudessa ja ehdolliseen toisen kierroksen varausvuoroon vuoden 2027 varaustilaisuudessa.
Maajoukkueura.
Wood edusti Yhdysvaltoja MM-kilpailuissa vuonna 2016. Hän pelasi myös alle 20-vuotiaiden MM-kilpailuissa vuonna 2015.
Muuta.
Woodin isoveli Tyler pelaa Brownin yliopistojoukkueessa. Veljesten isä Randy Wood pelasi omalla urallaan yli 700 NHL-ottelua. Heidän isoisänsä R. Norman Wood oli puolestaan yliopistokiekkoilija ja -valmentaja.
Kestävyys (kirja)

Kestävyys – Shackletonin uskomaton matka Etelämantereelle ("Endurance: Shackleton's Incredible Voyage") on yhdysvaltalaisen toimittajan Alfred Lansingin kirjoittama merihistoriallinen kirja vuodelta 1959. Tammi julkaisi Panu Pekkasen suomennoksen samana vuonna.
Teos kertoo Ernest Shackletonin johtamasta tehtävässään epäonnistuneesta retkikunnasta, jonka tarkoitus oli vuonna ylittää Antarktiksen manner sekä retkikunnan 28 jäsenen lähes kaksi vuotta kestäneestä henkiinjäämistaistelusta. Kirja on saanut nimensä Shackletonin retkellä käytössä olleesta aluksesta "Endurance". Alus murskaantui jäälauttojen keskellä Weddellinmerellä, ja miehistö jäi ahtojäille kaikkiaan runsaaksi vuodeksi. Heidän onnistui saada vesille veneitä ja päästä turvallisesti Elefanttisaarelle. Shackletonin kanssa viisi miestä lähti "James Caird" -nimisellä pelastusveneellä Drakensalmen kautta Etelä-Georgian saarelle 650 merimailin päähän. Hän lähti kahden miehen kanssa ylittämään saarta. Kolmen kuukauden kuluttua hän sai vihdoin pelastetuksi Elefanttisaarelle jääneen muun miehistön.
Kirjan kirjoittaja sai käsiinsä lähes kaikki matkalla pidetyt päiväkirjat ja haastatteli perusteellisesti melkein kaikkia kirjoittamisaikaan vielä elossa olleita retkikunnan jäseniä. Merkittävin haastateltava oli tohtori Alexander Macklin, joka oli laivan lääkäreitä. Häneltä Lansing sai useita päiväkirjoja, tarkan kuvauksen vaarallisesta matkasta Elefanttisaarelle ja runsaasti neuvoja kirjoittamiskuukausina.
Matmut Atlantique

Matmut Atlantique, tunnettu myös nimellä "Nouveau Stade de Bordeaux", on ranskalainen jalkapallostadion, joka sijaitsee Bordeaux'ssa. Stadion toimii jalkapalloseura Girondins de Bordeaux'n kotikenttänä ja sen yleisökapasiteetti on 42 115. Stadionin on suunnitellut arkkitehtitoimisto Herzog &amp; de Meuron.
Stadion toimii yhtenä jalkapallon Euroopan-mestaruuskilpailujen 2016 ottelupaikoista.
Seppo Aalto

Seppo Kalevi Aalto (s. 23. helmikuuta 1951 Kuusankoski) on suomalainen historiantutkija.
Aalto kirjoitti ylioppilaaksi Mäkelänrinteen iltalukiosta 1979 ja tehtyään sähköasentajan töitä hän palasi opintojen pariin ja valmistui filosofian kandidaatiksi 1988, filosofian lisensiaatiksi 1991 sekä väitteli filosofian tohtoriksi 1996 Helsingin yliopistossa. Työuransa hän aloitti Helsingin yliopiston historian laitoksen assistenttina ja tutkijana 1988–1996. Helsingin yliopiston Suomen ja Skandinavian historian dosenttina hän on toiminut vuodesta 1997. Aalto toimi määräaikaisessa virkasuhteessa olevana professorina 1998–2001 ja akatemiatutkijana 2001–2004, Helsingin historian tutkijana 2004– ja määräaikaisessa virkasuhteessa olevana yliopistonlehtorina 2006–2007.
Päätyönsä ohessa Aalto on toiminut Tilaushistoriakeskuksen johtokunnan jäsenenä vuodesta 2001 ja Suomen historiallisen seuran tutkijajäsenenä vuodesta 1996.
Aalto on kirjoittanut lukuisia Suomen historiaa käsitteleviä teoksia sekä artikkeleita useisiin teoksiin. Lisäksi hän on kirjoittanut tieteellisiä artikkeleita agraariajan rikollisuudesta, paikallisyhteisöistä ja urheilun historiasta. Hänelle myönnettiin Tieto-Finlandia vuonna 2018 teoksesta "Kapina tehtailla".
Iso Kivijärvi (Ylöjärvi, Lassila)

Iso Kivijärvi on Pirkanmaalla Ylöjärven Kiviperällä ja Kihniössä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Iso Kivijärvi on osa Iso-Tervajärven valuma-aluetta.
Maantietoa.
Järven pituus on 450 metriä, leveys 250 metriä ja sen pinta-ala on 5,9 hehtaaria. Se sijaitsee erämaassa polvelevassa suomaastossa. Se jää järven luoteispuolella Kihniössä olevan Marja-ahonkankaan ja eteläpuolella Ylöjärven Kulonmaan väliin. Kangasmetsässä olevien suoalueiden ojituksista yksitoista on kaivettu järveen saakka. Yksi ojista seuraa kuntarajaa ja on samalla järven laskuoja. Se laskee Vehkaluoman nimisenä 1,3 kilometriä ja yhtyy Vähä Tervajärveen laskevaan Tervajärvenluomaan. Rantaviivan pituus on 1,2 kilometriä. Muutamaa lyhyttä osuutta lukuun ottamatta järven rannat ovat soistuneet. Järven länsirantaan on rakennettu vapaa-ajan asunto, jolle johtaa tie yhdystieltä 3350. Kuntaraja, joka ylittää järven, tekee järven pohjoisrannalla olevassa kallioisessa niemessä mutkan.
V. J. Myyrinmaa

Viljo Johannes Myyrinmaa (vuoteen 1932 Myhrberg; 14. huhtikuuta 1910 Nurmijärvi – 11. toukokuuta 2007) oli suomalainen diplomiarkkitehti, joka suunnitteli muun muassa huviloita, maatalousrakennuksia ja puusepäntehtaita.
Myyrinmaa kirjoitti ylioppilaaksi Helsingin maanviljelyslyseosta 1932 ja valmistui diplomiarkkitehdiksi Suomen teknillisestä korkeakoulusta 1939. Lisäoppia hän hankki tekemällä opintomatkan Saksaan ja Ranskaan 1937 sekä Italiaan ja Tanskaan 1953. Työuransa hän aloitti jo opiskeluaikanaan toimimalla toimistoarkkitehtina Arkkitehtitoimisto Aalto &amp; Kokko palveluksessa 1938–1939. Vuosina 1940–1941 hän työskenteli toimistoarkkitehtina Arkkitehtitoimisto Suhosella ja Suomen Osuuskauppojen Keskuskunnan (SOK) arkkitehtina 1941–1945. Sen jälkeen hän toimi maatalousministeriön asutusasiainosaston jaostopäällikkönä 1945–1953 ja perusti oman arkkitehtitoimiston 1953. Omassa toimistossaan Myyrinmaa työskenteli vuoteen 1969. Rakennushallituksen toimistoarkkitehtina hän toimi 1964–1965 ja Kouluhallituksen yliarkkitehtina Myyrinmaa toimi 1966–1977. Eläkkeelle hän jäi 1977.
Reservin vänrikiksi Myyrinmaa ylennettiin 1933, luutnantiksi 1941 ja yliluutnantiksi toisen maailmansodan jälkeen. Hän harrasti suojeluskuntatoimintaa ja osallistui sekä talvi- että jatkosotaan. Myyrinmaan erikoisharrastus oli kuorolaulu ja purjehdus.
V. J. Myyrinmaan tytär oli arkkitehti Tuija Pösö (1941–2016).
Vähä Tervajärvi (Ylöjärvi)

Vähä Tervajärvi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Vähä Tervajärvi on osa Iso-Tervajärven valuma-aluetta.
Maantietoa.
Järven pituus on 300 metriä, leveys 250 metriä ja sen pinta-ala on 4,7 hehtaaria. Se sijaitsee erämaassa Kiviperän ja Lassilan välissä Kulonmaan eteläpuolella ja Sirkkamatinkankaan itäpuolella suon reunassa. Suo on tiheästi ojitettu ja järveen laskeekin yhdeksän ojaa. Suurin tulo-oja on Tervajärvenluoma, joka tuo muun muassa Iso Kivijärven ja Pikku Kivijärven vedet. Järven laskuoja on Tervajoki, johon yhtyy pohjoisesta Myllyluoma ennen sen laskemista Ruuppalampeen. Rantaviivan pituus on 950 metriä. Rannat ovat soistuneita, mutta itäranta on reunastaan avosuota. Rannat ovat autiot, mutta länsipuolella on joskus sijainnut kaksi maatilaa. Niille johtaa tiet yhdystieltä 3350.
Jelena Prohorova

Jelena Vladimirovna Prohorova (Елена Владимировна Прохорова; s. 16. huhtikuuta 1978 Kemerovo, Venäjän SFNT) on venäläinen seitsenottelija.
Prohorova voitti seitsenottelun maailmanmestaruuden Edmontonissa vuonna 2001, ja olympiahopeaa Sydneyssä vuotta aiemmin.
Prohorova jäi kiinni dopingista vuonna 2005, ja sai vuoden kilpailukiellon.
Marian Petrescu

Marian Petrescu (s. 1970 Bukarest) on romanialainen jazzpianisti.
Petrescu aloitti pianonsoiton nelivuotiaana. Vuonna 1985 hän konsertoi Pori Jazzissa ja julkaisi vuonna 1986 ensimmäisen levynsä Suomessa.
Petrescu tunnetaan muun muassa työstään jazzkitaristi Andreas Öbergin kanssa. Hän on kiertänyt soittamassa ympäri maailmaa kuten Australiassa ja Etelä-Amerikassa.
Petrescu on opiskellut pianonsoittoa Romaniassa, Ruotsissa ja Sibelius-Akatemiassa. Hän muutti Ruotsiin vuonna 1983, jolloin hänen isänsä toimi Göteborgin sinfoniaorkesterin konserttimestarina. Vuodesta 1988 Petrescu on asunut Jyväskylässä. 
Marian Petrescu soittaa levyllä Resonance Big Band Plays Tribute to Oscar Peterson, jolla oleva kappale West Side Story Medley palkittiin parhaan instrumentaalisovituksen Grammy-palkinnolla 2009.
Anke Behmer

Anke Behmer (o.s. Vater; s. 5. kesäkuuta 1961 Stavenhagen, DDR) on saksalainen entinen seitsenottelija. Hän edusti urallaan Itä-Saksaa.
Behmer voitti seitsenottelussa olympiapronssia Soulissa vuonna 1988, MM-pronssia Helsingissä 1983 ja Euroopan-mestaruuden Stuttgartissa vuonna 1986. Hänen henkilökohtainen ennätyksensä on olympiapronssin tuonut 6858 pistettä.
Sammatin kirkon kirja

Sammatin kirkon kirja on Liisa Laurilan kirjoittama kirja Sammatin kirkosta ja sen historiasta. Kirjan on julkaissut vuonna 2015 Sammatin alueseurakunta.
Teos on ensimmäinen Sammatin kirkkoa käsittelevä kirja, ja se syntyi tarpeesta saada kirkko-oppaiden käyttöön esitteitä laajempi tietopaketti. Kirjoittaja Liisa Laurila on toiminut pitkään kirkon oppaana. 
Kirjassa kerrotaan myös Sammatin aiempien kirkkojen vaiheet noin vuodesta 1590 sikäli kuin ne ovat tiedossa. Nykyinen kirkko sai alkunsa vuonna 1754 ja valmistui 1755.
Kirjassa on esitelty seurakunnan itsenäisyyden ajan kirkkoherrat, joita on viisi, ja lisäksi myös virkaatekevät ja sijaiset, yhteensä neljä. Sammatin seurakunta kuului vuoteen 1951 kappeliseurakuntana Karjalohjan seurakuntaan ja 62 vuoden itsenäisyyden jälkeen vuodesta 2013 alueseurakuntana Lohjan seurakuntaan. 
Kirjassa on mustavalkoinen kuvitus. Lopussa on lähdeluettelo.
Hepokatti (animaatiohahmo)

Hepokatti () on tšekkiläinen animaatiohahmo, joka esiintyi seitsemässä vuosina 1978–1979 tehdyssä lyhytanimaatiossa. Hepokatti-animaatiot ohjasi Zdeněk Miler, joka myös käsikirjoitti ne yhdessä J. A. Novotnýn kanssa. Hepokatti on pieni heinäsirkkalapsi, joka soittaa pientä viulua, ja saa soitollaan elottomat esineet liikkumaan. Kuten Milerin tunnetuin animaatiohahmo Myyrä, Hepokatti ei varsinaisesti puhu, mutta ilmaisee tunnetilojaan lapsenäänellä. Hepokatti on mahdollisesti Myyrän spin-off, sillä samanlainen viulua soittava heinäsirkka esiintyy jo vuonna 1975 tehdyssä Myyrä-animaatiossa "Myyrä ja maansiirtokone".
Hepokatti-animaatiot on julkaistu Suomessa VHS:llä sekä "Myyrän parhaat ystävät - Koiranpentu ja Hepokatti" -nimisellä DVD:llä.
Tirilä

Tirilä on Lappeenrannan kaupunginosa ja tilastoalue. Se sijaitsee keskustasta noin neljä kilometriä itään entisen Lauritsalan kauppalan alueella.
Tirilä on kehittynyt pohjoispuolellaan olevien Kaukaan tehtaiden vanavedessä Lappeen Tirilän kylään kuuluneiden Tirilän ja Pekkasen kantatilojen maille. Vuosina 1932–1967 Tirilä kuului Lauritsalan kauppalaan, jonka osana se sai ensimmäisen asemakaavansa vuonna 1941.
Tirilän laaja pientaloalue ja vuonna 1912 valmistunut Tirilän työväentalo ovat maakunnallisesti merkittäviä rakennettuja kulttuuriympäristöjä. Alueen vanhimmat asuinrakennukset Reunakadulla ovat 1900-luvun alusta, mutta pääosa nykyisestä rakennuskannasta on 1950–1970-luvuilta. Asutus on omaleimaista ja vaihtelevaa, ja aluetta luonnehtivat myös kapeat kujat ja itä-länsisuuntaiset pääkadut sekä laajahkot puistometsät. Kaupunginosan eteläosassa on viisi kerrostaloa. Tirilän tilastoalueella on 2 119 asukasta.
Tirilän palveluita ovat päivittäistavarakauppa, ravintola, kioski ja kaksi vanhusten palvelukotia. Hiekkapohjaisen Tirilän urheilukentän paikalle on suunniteltu päiväkotia. Lähin koulu on Kaukaan koulu Parkkarilassa. Parkkarilan sosialidemokraattinen työväenyhdistys vuokraa Tirilän työväentaloa, ja siellä järjestetään muun muassa tansseja. Toinen aktiivisesti alueella toimiva yhdistys on vuonna 1929 perustettu Tirilän VPK, joka on voittanut useita palokuntien Suomen-mestaruuksia. VPK omistaa oman paloaseman Tirilässä.
Kaupunginosaa rajaavat Reunakatu ja Karjalan rata pohjoisessa, Hyötiöntie idässä, valtatie 6 etelässä ja Ruukintie ja Lietokatu lännessä. Tirilän naapurikaupunginosia ovat Parkkarila, Kaukas, Lauritsala, Lapvesi, Pajarila, Karhuvuori, Hyrymäki ja Harapainen.
Tirilän maarekisterikylän isojako tehtiin vuonna 1846. Kylän valtatie 6:n eteläpuolelle jäävä osa on maaseutua ja jakautuu Perä-Tirilään, Suokkaankylään ja Mieloon. Kyläalueella on vanhoja tiloja 1800–1900-lukujen vaihteesta sekä vuonna 1927 valmistunut Tirilän koulu, joka oli opetuskäytössä vuoteen 2006 asti.
Tyson Jost

Tyson Jost (s. 14. maaliskuuta 1998 St. Albert, Alberta, Kanada) on kanadalainen jääkiekkoilija, joka edustaa NHL-liigassa pelaavaa Nashville Predatorsia. Hänet valittiin alle 18-vuotiaiden maailmanmestaruuskilpailujen parhaimmaksi hyökkääjäksi vuonna 2016.
Jostista odotettiin ensimmäisen kierroksen varausta , mikä lopulta toteutui, kun Colorado Avalanche varasi hänet koko tilaisuuden kymmenentenä pelaajana.
Lokakuussa 2020 Jost teki yksivuotisen jatkosopimuksen Avalanchen kanssa.
Maaliskuussa 2022 Avalanche kauppasi Jostin Minnesota Wildiin vaihdossa Nico Sturmiin.
Marraskuussa 2022 Wild asetti Jostin waivers-listalle josta Buffalo Sabres poimi hänet joukkueeseensa.
Heinäkuussa 2024 Jost teki vapaana agenttina Carolina Hurricanesin kanssa yksivuotisen ja 775 000 dollarin arvoisen sopimuksen. 
Syyskuussa 2025 Hurricanes asetti Jostin siirtolistalle, josta Nashville Predators poimi hänet joukkueeseensa.
Sukeltajakoulu

Sukeltajakoulu (SUKK) on Rannikkoprikaatin tukikohdassa Upinniemessä toimiva Meritiedustelupataljoonan alainen koulutusyksikkö. Sukeltajakoulu kouluttaa vuorovuosin taistelusukeltajia ja raivaajasukeltajia. Koulutukseen voi hakea sekä varusmiehenä että kantahenkilökuntaan kuuluvana vuosittain lokakuussa järjestettävässä valintakokeessa. Valintakokeeseen kuuluu juoksutestejä (Cooperin testi), lihaskuntotestejä sekä uinti- ja sukellustestejä. Sukeltajakouluun valitut astuvat palvelukseen tammikuussa, ja kaikkien palvelusaika on 347 vuorokautta. 
Vuoteen 2015 asti Sukeltajakoulu toimi 5. miinalaivueen alaisuudessa. Aiemmin koulu on toiminut nimellä Sukeltajakurssi, jolloin koko palvelusta ei ole suoritettu samassa yksikössä.
Filip Gustavsson

Filip Gustavsson (s. 7. kesäkuuta 1998 Skellefteå, Ruotsi) on ruotsalainen jääkiekkoilija, joka edustaa NHL-seura Minnesota Wildia. Hänet valittiin alle 18-vuotiaiden maailmanmestaruuskilpailujen parhaimmaksi maalivahdiksi vuonna 2016.
Pelaajaura.
Gustavsson pelasi ensimmäisen kerran miesten pääsarjatasolla Luleå HF:ssä Ruotsin SHL-liigassa kaudella 2015–2016. Pittsburgh Penguins varasi hänet vuoden 2016 varaustilaisuudessa ja hän teki sopimuksen Pittsburghin kanssa. Kaudet 2016–2017 ja 2017–2018 Gustavsson kuitenkin jatkoi lainapelaajana Luleå HF:ssä.
Kauden 2017–2018 loppupuolella Pittsburgh kauppasi Gustavssonin Ottawa Senatorsiin osana isoa kolmen seuran välistä pelaajakauppaa. Senators kutsui Gustavssonin SHL-kauden päätyttyä farmijoukkueeseensa AHL-liigan Belleville Senatorsiin. Gustavsson edusti Senatorsin organisaatiota viisi kautta pelaten sekä AHL- että NHL-liigoissa. NHL-kauden viivästyessä koronaviruspandemian vuoksi Senators lainasi Gustavssonin Södertälje SK:n joukkueeseen syksyksi.
Kesällä 2022 Senators kauppasi Gustavssonin Minnesota Wildiin vaihdossa Cam Talbotiin.
Heinäkuussa 2023 Gustavsson teki Wildin kanssa kolmivuotisen ja yhteensä 11,25 miljoonan dollarin arvoisen jatkosopimuksen.
15. lokakuuta 2024 Gustavssonista tuli 15. maalivahti NHL:n historiassa, joka onnistuu maalinteossa Wildin voitettua kotikaukalossa St. Louis Blues maalein 4-1. Lokakuussa 2025 Gustavsson solmi Wildin kanssa viisivuotisen ja yhteensä 34 miljoonan dollarin arvoisen jatkosopimuksen.
Mantelonitriili

Mantelonitriili eli mandelonitriili (C8H7NO) on aromaattisiin syanohydriineihin kuuluva orgaaninen yhdiste. Yhdistettä käytetään orgaanisessa kemiassa muiden yhdisteiden synteesiin.
Ominaisuudet ja esiintyminen luonnossa.
Huoneenlämpötilassa mantelonitriili on puhtaina enantiomeereina keltaista tai väritöntä kiteistä ainetta ja raseemisena seoksena kellertävää nestettä. Yhdiste ei liukene veteen, mutta hydrolysoituu happamien liuosten vaikutuksesta mantelihapoksi ja vetysyanidiksi. Mantelohappo liukenee hyvin etanoliin, dietyylieetteriin ja kloroformiin. Kuumennettaessa sitä noin 170 °C:n lämpötilaan se hajoaa bentsaldehydiksi ja vetysyanidiksi. Mantelonitriili on optisesti aktiivinen ja sen R(+)-enantiomeerin ominaiskiertokyky bentseeniliuoksessa on +43,75°.
Luonnossa mantelonitriiliä esiintyy osana useita glykosideja, joita on erityisesti luumun, persikan, aprikoosi, mantelin ja karvasmantelin lehdissä, nupuissa ja siemenissä. Tällaisia ovat muun muassa amygdaliini, prunasiini ja sambunigriini. Eräät kovakuoriaiset ja tuhatjalkaiset ruiskuttavat saalistajiensa päälle mantelonitriiliä sisältävää nestettä. Saalistajien entsyymit hydrolysoivat mantelonitriilin bentsaldehydiksi ja vetysyanidiksi, joka on erittäin myrkyllistä.
Valmistus ja käyttö.
Mantelonitriiliä valmistettiin ensimmäisen kerran vuonna 1832 ja se on ensimmäinen koskaan syntetisoitu syanohydriini. Yhdistettä voidaan tuottaa bentsaldehydin ja vetysyanidin välisellä reaktiolla tai muodostamalla ensin bentsaldehydistä sen vetysulfiittiadditiotuote, joka reagoi natriumsyanidin kanssa muodostaen mantelonitriiliä.
Mantelonitriiliä käytetään muiden orgaanisten yhdisteiden esimerkiksi mantelihapon valmistamiseen. Aikaisemmin mantelonitriilin 5 massaprosenttista vesi- ja etanoliliuosta käytettiin flunssan oireiden hoitoon karvasmanteliveden nimellä.
Adam Fox (jääkiekkoilija)

Adam Fox (s. 17. helmikuuta 1998 Jericho, New York) on yhdysvaltalainen jääkiekkoilija, joka edustaa NHL-seura New York Rangersia. Hänet valittiin alle 18-vuotiaiden maailmanmestaruuskilpailujen parhaimmaksi puolustajaksi vuonna 2016. Seuraavana vuonna hänestä tuli nuorten maailmanmestari. Marraskuussa 2021 Fox solmi seitsemän vuoden ja arvoltaan 66,5 miljoonan dollarin arvoisen jatkosopimuksen Rangersin kanssa.
Jussi Ahokas

Jussi Ahokas (s. 15. marraskuuta 1980 Oulu) on suomalainen jääkiekkovalmentaja ja entinen pelaaja. Hän valmentaa kanadalaisessa juniorisarja OHL:ssä Kitchener Rangers -joukkuetta.
Pelaajana 189-senttinen ja 84-kiloinen Ahokas oli maalivahti. Hän pelasi junioritasolla Kiekko-Espoossa, HIFK:ssa ja Espoon Palloseurassa. Aikuisten tasolla Ahokas pelasi yhden kauden, kauden 2000–2001, II-divisioonan Lohjan Kisa-Veikoissa. Hän lopetti peliuransa tuohon kauteen.
Valmentajana Ahokkaan ensimmäinen pesti oli Espoo Bluesin B-junioreiden valmennuspesti. Hän toimi seuran B- ja A-junioreiden valmentajana vuodet 2006–2013. Vuosina 2012–2013 Ahokas toimi Suomen alle 19-vuotiaiden päävalmentajana ja vuonna 2013 alle 20-vuotiaiden apuvalmentajana. Hän toimi Suomen alle 18-vuotiaiden valmentajana kultaan päättyneissä vuoden 2016 ikäluokan MM-kilpailuissa. Ahokas ryhtyi tuon ikäluokan valmentajaksi jo vuonna 2013. Hän voitti myös alle 20-vuotiaiden päävalmentajana kultaa vuoden 2019 MM-kisoissa tammikuussa, joiden aikana hänelle syntyi myös poikalapsi.
Vuonna 2019 hän siirtyi jääkiekon SM-liigassa pelaavan KooKoon päävalmentajaksi, toimien samalla ensimmäistä kertaa päävalmentajana ammattilaistasolla. Heti ensimmäisellä kaudellaan 2019–2020 Ahokas siivitti KooKoon historialliseen menestykseen, joukkueen saavuttaessa ensimmäisen pudotuspelipaikkansa SM-liigahistoriassa. Kauden päätteeksi hänet palkittiin Kalevi Numminen -palkinnolla kauden parhaana valmentajana.
Toukokuussa 2021 julkistettiin Ahokkaan 2+1-vuotinen sopimus TPS:n kanssa, mutta hän sai seurasta potkut keväällä 2023.
Ura.
Valmentajana
Saavutukset.
Valmentajana
LAD

Vasen laskeva haara (kutsutaan myös LAD, englanninkielisistä nimistä left coronary artery, anterior descending branch) eli vasemman sepelvaltimon laskeva haara, joka tunnetaan myös "widow maker" leskentekijänä, on sydämen verisuoni.
Toiminto.
Toimittaa 45-55 % vasemman kammion (LV) verenkierrosta ja pidetään siksi tärkeimpänä verisuonena sydämen verenkierrolle.
Leskentekijä.
Vasenta sepelvaltimohaaraa kutsutaan myös leskentekijäksi.
Tätä termiä käytetään koska tämä valtimohaara toimittaa verta suureen osaan sydäntä, ja tämän vuoksi tukos voi johtaa massiiviseen sydänkohtaukseen josta todennäköisenä seurauksena äkillinen kuolema. Jopa pieni määrä plakkia tällä alueella (useista eri syistä joita ei täysin tiedetä) voi irrota ja aiheuttaa kuoleman kuten esimerkiksi NBC:n toimittaja Tim Russert:lle kävi.
Sydänkohtauksen iskiessä eloonjääntiaika vaihtelee minuuteista useaan tuntiin. Nopeasti etenevistä oireista pitäisi huomata välittömän avun tarve. Alkuoireina voi ilmetä mm. pahoinvointia, hengenahdistusta, pääkipua, sormien tunnottomuutta ja epäsäännöllistä pulssia. Oireet voidaan sekoittaa ruokamyrkytykseen tai flunssaan. Kuolema ei seuraa välittömästi vaan sydämen verenkierron estyessä vasta 10 -20 minuutin kuluessa. Uhri ilman pulssia ja hengitystä on edelleen elossa, eläen hapesta joka on varastoituneena vereen ja voi olla pelastettavissa.
Goldstone Deep Space Communications Complex

Goldstone Deep Space Communications Complex (GDSCC), eli tunnetummin Goldstonen observatorio on Kalifornian Mojaven autiomaassa sijaitseva, avaruusluotainten kanssa viestimiseen erikoistunut tutkimuslaitos. GDSCC:tä operoi California Institute of Technologyn alainen Jet Propulsion Laboratory ja se on yksi Nasan Deep Space Networkin kolmesta havaintokeskuksesta. Nimi on peräisin läheisestä, nykyisin autioituneesta kullankaivajien kaupungista. GDSCC on perustettu vuonna 1958.
Antennit.
Radioteleskooppikompleksiin kuuluu kahdeksan antennia, joita käytetään Deep Space Networkin tehtävien lisäksi radio- ja tutkatähtitieteessä. Kaikki antennit ovat liikuteltavia parabolisia peiliantenneja altitudi-atsimutaalisella pystytyksellä (antennin halkaisija suluissa):
Lisäksi GDSCC:hen kuuluu kaksi antennia, jotka ovat jo poistuneet käytöstä: Echo (DSS 12) ja Pioneer (DSS 11), joka oli Deep Space Networkin ensimmäinen antenni, ja siitä syystä listattu Yhdysvaltain historiallisten kansallismonumenttien joukkoon.
Gunnar Hellgren

Bror Gunnar (Kunttu) Hellgren (22. syyskuuta 1932 Helsinki – 23. maaliskuuta 2016 Helsinki) oli suomalainen jalkapallo- ja jääpalloerotuomari. Hän tuomitsi uransa aikana 130 jalkapallon pääsarjaottelua, ja hän oli vuosina 1974–1977 FIFA-erotuomari.
Helsingin Erotuomarikerho valitsi Hellgrenin vuoden rajamieheksi (jalkapallo) vuosina 1966 ja 1970 sekä vuoden jääpalloerotuomariksi kaudella 1958–1959.
NHL 17

NHL 17 on EA Canadan kehittämä ja EA Sportsin julkaisema jääkiekkoaiheinen urheilupeli, joka julkaistiin Euroopassa 15. syyskuuta 2016.
Pelisarja sisältää kahdentoista vuoden tauon jälkeen myös jääkiekon maailmancupin.
Ensimmäinen virallinen tiedote pelistä julkaistiin 22. huhtikuuta 2016, ja ensimmäinen traileri julkistettiin 26. huhtikuuta 2016.
Pelin kannessa esiintyy venäläinen Vladimir Tarasenko.
Suomen Triathlonliitto

Suomen Triathlonliitto on vuonna 1986 perustettu suomalainen triathlonin kattojärjestö. Triathlonliiton tehtäviin kuuluvat lajin kehittäminen kotimaassa ja jäsenseurojen edustaminen sekä kotimaassa että kansainvälisesti. Suomen Triathlonliittoon kuuluu sata jäsenseuraa.
Talous.
Suomen Triathlonliitto on saanut vuosina 2018–2023 Opetus- ja kulttuuriministeriön yleisavustusta liikuntaa edistävien järjestöjen toimintaan yhteensä noin 302 700 euroa. Vuosittainen tuki on ollut vuodesta 2022 lähtien 55 000 euroa.
Juha Tikka (muusikko)

Juha Matti ”Frank” Tikka (s. 15. tammikuuta 1955) on suomalainen säveltäjä, kapellimestari ja muusikko. Hän on toiminut levy-yhtiön tuotantopäällikkönä sekä Teoston hallituksessa vuosina 2012–2014.
Vuonna 1990 hän voitti parhaan musiikin Jussi-palkinnon elokuvasta "Talvisota". Hän on lisäksi säveltänyt musiikkia televisioelokuvaan "Joulupukki ja noitarumpu" sekä televisioarjoihin "Metsolat", "Kohtaamiset ja erot" sekä "Hunajan maku".
Yksityiselämä.
Tikka on naimisissa näyttelijä-laulaja Susanna Haaviston kanssa. Heillä on kaksi täysi-ikäistä poikaa.
Hansjörg Aschenwald

Hansjörg Aschenwald (s. 28. kesäkuuta 1965 Schwaz, Tiroli) on itävaltalainen yhdistetyn kilpailija.
Aschenwald kuului Itävallan joukkueeseen, joka saavutti joukkuekilpailussa pronssia Calgaryn olympialaisissa 1988. Henkilökohtaisessa kilpailussa hän sijoittui 24:nneksi. Maailmancupin osakilpailussa hän oli parhaimmillaan kymmenes Saalfeldenissä tammikuussa 1993 ja kokonaiskilpailussa 30:s kausilla 1990–1991 ja 1992–1993.
Ezhou

Ezhou (, pinyin: Èzhōu Shì) on prefektuuritason kaupunki Kiinan Hubein maakunnan itäosassa. Kaupungin pinta-ala on 1 594 neliökilometriä ja väkiluku 1,05 miljoonaa (vuonna 2010). Kaupungin keskusta sijaitsee linnuntietä noin 60 kilometriä maakunnan pääkaupunki Wuhanista kaakkoon.
Hallinnollinen jako.
Piirikuntatasolla kaupunki jaetaan kolmeen kaupunkipiiriin.
Lidia Isac

Lidia Isac (, s. 27. maaliskuuta 1993) on venäläissyntyinen moldovalainen laulaja. Isac edusti Moldovaa vuoden 2016 Eurovision laulukilpailussa kappaleella "Falling Stars", mutta hän ei päässyt loppukilpailuun. Aiemmin hän on osallistunut Moldovan euroviisukarsintoihin vuosina 2013, 2014 ja 2015 Glam Girls -duon jäsenenä.
Günther Csar

Günther Csar (s. 7. maaliskuuta 1966 Zell am Ziller, Tiroli) on itävaltalainen yhdistetyn kilpailija. Hän edusti Sportclub Mayrhofenia.
Csar kuului Hansjörg Aschenwaldin ja Klaus Sulzenbacherin kanssa Itävallan joukkueeseen, joka saavutti joukkuekilpailussa pronssia Calgaryn olympialaisissa 1988. Henkilökohtaisessa kilpailussa hän sijoittui Calgaryssa 34:nneksi ja Albertvillen olympialaisissa 1992 32:nneksi. 
Csar voitti Klaus Sulzenbacherin ja Klaus Ofnerin kanssa joukkuekilpailun maailmanmestaruuden Val di Fiemmessä 1991. Hän saavutti nuorten MM-kilpailuissa hopeaa henkilökohtaisessa kilpailussa 1986.
Maailmancupin osakilpailussa Csar oli parhaimmillaan viides Canmoressa joulukuussa 1986 ja Muraussa tammikuussa 1992. Maailmancupin kokonaiskilpailussa hän sijoittui yhdeksänneksi kaudella 1989–1990.
Hellgren

Hellgren, Hellgrén tai Hällgren on muun muassa seuraavien suomalaisten henkilöiden sukunimi.
Stefan Kreiner

Stefan Kreiner (s. 30. lokakuuta 1973 Feldkirch, Vorarlberg) on itävaltalainen yhdistetyn kilpailija.
Kreiner nousi Itävallan maajoukkueeseen 1991. Ensimmäisessä maailmancupin kilpailussaan Reuttessa tammikuussa 1992 hän sijoittui 11:nneksi. Tämä jäi hänen parhaaksi maailmancupsijakseen. Viikkoa myöhemmin hän voitti nuorten Itävallan-mestaruuden. Albertvillen olympialaisissa 1992 hän saavutti pronssia joukkuekilpailussa ja sijoittui henkilökohtaisessa kilpailussa 18:nneksi. Nuorten MM-kilpailuissa hän oli samana talvena kahdestoista. Maailmancupin kokonaiskilpailussa hän oli 33:s, mikä jäi hänen parhaaksi kokonaissijakseen. Hän lopetti uransa 1995.
Ketoglobosiini A

Ketoglobosiini A on mykotoksiini, joka on eristetty ensimmäisen kerran "Chaetomium globosum" -homeesta. Yhdisteen molekyylikaava on C32H36N2O5, moolimassa 528.7 g/mol ja CAS-numero 50335-03-0. Aine liukenee metanoliin, muttei juuri veteen. Ulkomuodoltaan ketoglobosiini A on keltainen, kiteinen aine. Ketoglobosiini A kuuluu sytokalasaaniyhdisteiden ryhmään. Eläinkokeissa yhdiste on osoittautunut myrkylliseksi ja se muistuttaa solumyrkyllisyydeltään sytokalasiini B:tä.
Charles August Lindbergh

Charles August Lindbergh (s. 20. tammikuuta 1859 Tukholma, Ruotsi – 24. toukokuuta 1924 Crookston, Minnesota, Yhdysvallat) oli lakimies ja myöhemmin Yhdysvaltain edustajainhuoneen jäsen (1907–1917) republikaanien edustajana. Lindberg syntyi Tukholmassa, mutta muutti vuonna 1860 vanhempiensa mukana Minnesotaan. Yhdysvaltain edustajainhuoneen lisäksi Lindberg pyrki Yhdysvaltain senaattiin Non-Partisan League -pienpuolueen (NPL) ehdokkaana ja kahdesti Minnesotan kuvernööriksi. Kuvernööriksi Lindberg pyrki ensin Progressive Republican -puolueen NPL:n tukemana ehdokkaana, myöhemmin Farmer-Labor-puolueen ehdokkaana. Lindberghin toinen kuvernöörikampanja kuitenkin päättyi ennenaikaisesti, kun hän kuoli ennen vaalien toimittamista 24. toukokuuta 1924.
C. A. Lindbergh vastusti Yhdysvaltain liittymistä ensimmäiseen maailmansotaan. Lindbergh avioitui detroitilaissyntyisen kemianopettaja Evangeline Lodge Land Lindberghin kanssa. Lentäjänä tunnettu Charles Lindbergh oli heidän lapsensa.
Huangshi

Huangshi (, pinyin: Huángshí Shì) on prefektuuritason kaupunki Kiinan Hubein maakunnan itäosassa. Kaupungin pinta-ala on 4 583 neliökilometriä ja väkiluku 2,43 miljoonaa (vuonna 2010). Kaupungin keskusta sijaitsee linnuntietä noin 80 kilometriä maakunnan pääkaupunki Wuhanista kaakkoon.
Kaupunki rajoittuu luoteessa Ezhoun, koillisessa Huanggangin, kaakossa Jiujiangin, lounaassa Xianningin, sekä lännessä Wuhanin prefektuuritason kaupunkeihin.
Hallinnollinen jako.
Piirikuntatasolla kaupunki jaetaan neljään kaupunkipiiriin, yhteen piirikuntatason kaupunkiin ja yhteen piirikuntaan.
Paul Warburg

Paul Moritz Warburg (10. elokuuta 1868 – 24. tammikuuta 1932) oli saksalaissyntyinen yhdysvaltalainen pankkiiri. Hän syntyi Warburg-sukuun Hampurissa, Saksassa. Warburgin veljiä olivat pankkiirit Max Warburg ja Felix Warburg. Henry Ford mainitsee Paul Warburgin 1920-luvulla ilmestyneessä kirjasessaan "Kansainvälinen juutalainen".
Ura.
Warburg tyskenteli Hampurissa isoisoisänsä perustamassa M.M. Warburg and Company -pankissa vuodesta 1895 alkaen. Warburg muutti Yhdysvaltojen New Yorkin kaupunkiin vuonna 1902 veljensä Felixin perässä, joka oli muuttanut Yhdysvaltoihin jo vuonna 1895. Paul Warburg sai Yhdysvaltain kansalaisuuden yhdeksän vuotta myöhemmin vuonna 1911.
Yhdysvaltain keskuspankki.
Paul Warburg oli perustamassa Yhdysvaltain keskuspankkia vuonna 1913. Warburg kannatti keskuspankin perustamista ja suunnitteli sen arkkitehtuurin. Warburg osallistui perustajien salaiseen kokoukseen Jekyll Islandilla. Warburg oli keskeinen henkilö keskuspankin perustavan Federal Reserve Act -lain työstämisessä.
Presidentti Woodrow Wilson nimitti Warburgin keskuspankin ensimmäiseen hallitukseen 10. elokuuta 1914. Warburg toimi Yhdysvaltain keskuspankin varapuheenjohtajana vuodesta 1916 ja erosi tehtävästä toukokuussa 1918. Eroamisesta huolimatta Warburg toimi keskuspankin Advisory Councilin jäsenenä 1921–1926.
Pariisin rauhansopimus 1919.
Paul Warburg johti Yhdysvaltojen delegaatiota, johon kuului presidentti Woodrow Wilson, ensimmäistä maailmansotaa seuranneessa Pariisin rauhankonferenssissa vuonna 1919: konferenssissa, joka kulminoitui Versaillesin rauhansopimukseen. Saksan delegaatiota johti hänen veljensä Max Warburg.
IG Farbenin Yhdysvaltain-tytäryhtiö.
1920-luvun lopulla Paul Warburg oli saksalaisen IG Farbenin kokonaan omistaman Yhdysvaltain-tytäryhtiön hallituksessa. Samaan aikaan hänen veljensä Max Warburg oli varsinaisen IG Farbenin hallituksessa Saksassa. IG Farben oli maailman suurin kemianteollisuuden yhtiö.
Yhdistystoiminta.
Warburg toimi Council on Foreign Relationsin johtajana 1921–1932. Lisäksi Warburg toimi 
Brookings Institutionin trusteena vuodesta 1927.
Yksityiselämä.
Paul Warburg oli suvun hampurilaisen pankin perustaneen saksalaisen Moses Warburgin jälkeläinen. Paul Warburgin vanhemmat olivat Moritz Warburg (1838-1910) ja äiti Charlotte Oppenheim (1842-1921).
Warburg avioitui Solomon Loebin tyttären Nina Loebin (1870–1945) kanssa 1895. He saivat kaksi lasta: pojan James P. Warburg ja tyttären Bettina Warburg. Warburg kuoli kotonaan New Yorkissa. Paul Warburgin hauta sijaitsee Sleepy Hollow'n hautausmaalla Westchesterissä, New Yorkissa.
Propolis

Propolis eli kittivaha on mehiläisten tuottamaa ainetta, jota ne käyttävät pesänsä ylimääräisten aukkojen tilkkimiseen ja desinfiointiin.
Mehiläiset käyttävät propolista tukkimaan alle viiden millimetrin kokoiset raot, kuten kehien väliset raot ja laatikoiden välit. Ne laittavat myös toukkiensa kennoihin ohuen kerroksen propolista, mikä tekee toukat hygieenisiksi ja vahvoiksi. Mehiläiset myös palsamoivat propoliksella pesään tunkeutuneet ja kuoliaaksi pistetyt eläimet kuten hiiret, jotka ovat liian painavia pois työnnettäväksi.
Kittivahaan erikoistuneet mehiläisyksilöt keräävät propolista kasvien silmusuomuista ja vaurioituneista osista, joista ne irrottavat pihkaa ja kumimaisia aineita. Tähän hartsimaiseen aineeseen mehiläiset sekoittavat ruokamehurauhastensa eritettä. Yksi mehiläispesä voi tuottaa propolista lähes sata grammaa vuodessa. Propolista kerätään mehiläisten pesälaatikoista vuolemalla tai käyttämällä ristikoita tai säleiköitä, joita mehiläiset alkavat kitata umpeen.
Propolis on kittimäistä ja punaruskeaa. Se on antibakteerista, joten jotkut käyttävät sitä suutulehdusten hoitoon sekä vatsahaavaan ja suolistovaivoihin. Sitä käytetään myös antioksidanttina ja hammastahnoissa. Luonnonlääkinnässä propolista käytetään etanoliin liuotettuna. Voimakkaan tuoksunsa vuoksi sitä käytetään myös aromaterapiassa.
Propolis on kylmänä kovaa ja lohkeilevaa, ja lämmitettäessä lähes juoksevaa. Propolis sisältää noin 300 erilaista yhdistettä, riippuen siitä, mistä kasveista se on kerätty. Sen pääkomponentteja ovat flavonoidit, orgaaniset hapot ja alkoholit. Propolis liukenee etanoliin ja muihin orgaanisiin liuottimiin. Se syttyy noin sadassa asteessa.
Elazığ

Elazığ () on kaupunki Itä-Anatolian alueella Turkissa. Kaupunki on Elazığ’n maakunnan hallintokeskus. Elazığ’n väkiluvuksi arvioitiin 351 504 vuonna 2014.
Raivaajasukeltaja

Raivaajasukeltaja on erikoissotilas, jonka tehtävänä on mm. etsiä, tunnistaa ja tuhota vedenalaisia räjähteitä.
Suomessa raivaajasukeltajia kouluttaa Meritiedustelupataljoonassa Upinniemessä toimiva Sukeltajakoulu.
Ola Ray

Ola Ray (s. 26. elokuuta 1960) on yhdysvaltalainen malli ja näyttelijä, joka on esiintynyt musiikkivideossa "Michael Jackson's Thriller" Jacksonin tyttöystävänä ja "Playboy" -lehdessä kesäkuussa 1980.
Take Me Bak ’Ome

Take Me Bak ’Ome (joskus muodossa Tak Me Bak ’Ome) on brittiläisen Slade-yhtyeen esittämä musiikkikappale vuodelta 1972. Noddy Holderin ja Jim Lean kirjoittama raita nousi yhtyeen kotimaassa listaykköseksi. Musiikillisesti kitaravoittoinen ja voimakasrytminen kappale edusti rajumpaa rockia kuin yhtyeen aiemmat hitit. ”Take Me Bak ’Ome” oli myös Sladen ensimmäinen Yhdysvaltain Billboard Hot 100 -listalle yltänyt kappale – se pääsi sijalle 97.
B-puoli ”Wonderin’ You” on A-puolta kevyempi kappale, jonka melankolissävytteinen sanoitus käsittelee laulajaminän menneisyyttä. 
Julkaisu ja vastaanotto.
Single julkaistiin 26. toukokuuta 1972. Britanniassa ”Take Me Bak ’Ome” nousi listaykköseksi viikon ajaksi ja säilyi listalla kaikkiaan 13 viikkoa. Kappale ylsi top 10:een myös Etelä-Afrikassa, Irlannissa, Alankomaissa ja Länsi-Saksassa.
Kuningatarhyytelö

Kuningatarhyytelö eli emomaito tai gelee royale on mehiläisten sylkirauhasista tuottamaa emotoukan ruokamehua. Kun ruokamehua eritetään kennoihin runsain määrin, toukista kehittyy kuningattaria eikä työmehiläisiä. Kuningatarhyytelö koostuu valkuaisaineista, hiilihydraateista, rasvahapoista ja B-vitamiineista.
Kuningatarhyytelöä käytetään ravintolisänä kapseleihin pakattuna tai hunajaan sekoitettuna. Yleisiä käyttökohteita kuningatarhyytelölle ovat vaihdevuosioireet, PMS-oireet ja kohonnut seerumin kolesterolipitoisuus. Väitetään, että kuningatarhyytelöllä on myös hyödyllisiä vaikutuksia ihoon. Sen tehosta ihmisiin ei kuitenkaan ole tieteellistä näyttöä. Vaikka kuningatarhyytelö ei tavallisesti aiheutakaan haittavaikutuksia, kuningatarhyytelöä sisältävien luontaistuotteiden käyttö saattaa joillain ihmisillä aiheuttaa allergisia reaktioita, ja atopiaa sairastavat ihmiset saattavat saada siitä muita herkemmin anafylaktisen yleisreaktion.
Graphics Core Next

Graphics Core Next (GCN) on AMDn kehittämä mikroarkkitehtuuri ja käskykannan nimi grafiikkasuorittimiin (GPU). Ensimmäinen arkkitehtuuria käyttävä suoritin oli AMD Radeon HD 7970 näytönohjaimessa vuonna 2011.
GCN-arkkitehtuuri on TeraScale-arkkitehtuurin seuraaja. Arkkitehtuurille on DirectX 11-, Mantle- ja OpenGL-tuki.
GCN-suorittimia voi ohjelmoida GPGPU-käyttöön mm. OpenCL- ja C++ AMP -tuella.
AMD on julkistanut "Boltzmann hankkeen" CUDAn siirtämisestä yhteiselle C++-ohjelmointia tukevalle alustalle.
Arkkitehtuurin seuraaja on Radeon DNA (RDNA).
Arkkitehtuurin sukupolvet.
Ensimmäinen sukupolvi.
Ensimmäisen sukupolven suorittimet julkaistiin vuonna 2011.
Ensimmäisen sukupolven mikroarkkitehtuuria käytetään mm. AMD Radeon Rx 200 -sarjassa.
Käskykanta on kuvattu "Southern Islands" -sarjan suorittimien dokumentaatiossa.
Toinen sukupolvi.
Käskykanta on kuvattu "Sea Islands" -sarjan suorittimien dokumentaatiossa.
Kolmas sukupolvi.
Käskykanta on kuvattu "GCN 3" -sarjan dokumentaatiossa ilman koodinimeä.
Neljäs sukupolvi.
Neljäs sukupolvi käyttää kolmannen sukupolven käskykantaa ja dokumentaatiota.
Viides sukupolvi.
Viides sukupolvi on koodinimeltään "Vega".
"Vegan" arkkitehtuurilla odotetaan olevan merkittävästi eroa aiempiin GCN-sukupolviin.
RX Vega 64 ja RX Vega 56 -mallit saapuvat markkinoille elokuussa 2017.
Arkkitehtuurin käyttö.
GCN arkkitehtuurin mukainen GPU on integroituna AMD APU-mallistossa mm. seuraavasti:
GCN arkkitehtuurin suorittimia käytetään mm.:
Aspergillus fumigatus

Aspergillus fumigatus on homesieni, jota esiintyy yleisesti maaperässä ja tunnetaan kosteusvaurioindikaattorina eli lajina, joka viihtyy kosteusvaurioituneissa rakennuksissa. Laji on Asumisterveysoppaan tuntema indikaattori. "Aspergillus fumigatus" pitää märästä kasvualustasta (vesiaktiivisuus vähintään 0.90). Allergian ihopistotestiä varten on saatavissa ihotestiuute. Home on toksiinintuottokykyinen, sisäilmassa esiintyvä laji, jolle altistuminen voi aiheuttaa oireita.
"A. fumigatus" on opportunistinen patogeeni, joka voi aiheuttaa infektion henkilölle, jonka immuunipuolustus on heikentynyt. "A. fumigatus" infektioita vastaan käytetään atsolilääkkeitä, jotka estävät sienen solukalvon muodostumista. A. fumigatus ei tartu ihmisestä ihmiseen, vaan se tarttuu ympäristöstä ihmisiin useimmiten itiöiden välityksellä. Sieni-infektioiden hoidossa käytettäviä atsolilääkkeitä käytetään myös maataloudessa. Viime vuosikymmenien aikana atsolilääkkeitä vastaan on muodostunut resistenssiä. Resistenssi syntyy useiden pistemutaatioiden ansiosta "cyp51A"-geenissä.
Intel HD ja Iris Graphics

Intel HD Graphics ja Iris Graphics ovat Intelin integroituja näytönohjaimia Intel Core -sarjan suorittimille, joissa yhdistyvät CPU ja GPU samalle mikropiirille. Malliston edeltäjä oli Intel GMA -sarja, jossa näytönohjain oli pohjoissilta-piirillä. Intel HD Graphics -mikropiirejä käytetään vain prosessoreihin integroituna, eikä niitä ole myynnissä erillisinä näytönohjaimena. AMD:n vastaavaa mallistoa kutsutaan nimellä AMD Accelerated Processing Unit (APU). Eri valmistajien malleja kutsutaan yhteisellä termillä .
Intel HD Graphics -mallisto on esitelty vuonna 2010. Mallistossa on DirectX 10.0 ja Unified Shader-tuki. Kaikissa malleissa ei ole OpenCL-tukea lainkaan ja OpenGL-tuki vaihtelee. Intel Iris Graphics- ja Intel Iris Pro Graphics -mallistot puolestaan esiteltiin vuonna 2013.
Intelin integroidut näytönohjaimet ovat tukeneet Intel GVT-g -tekniikkaa. Se mahdollistaa GPU:n virtualisoinnin, jolloin näytönohjainta voi suoraan käyttää virtuaalikoneessa ajetusta käyttöjärjestelmästä, tai emulaattorista kuten QEMU. GVT-g toimi Intel Core -tuotesarjan suorittimilla Broadwellista (5. sukupolvi) Comet Lakeen asti (10. sukupolvi).
Intel Coren 11. sukupolven Tiger Lake -suoritin siirtyi käyttämään Intel Iris Xe -näytönohjainta ja SR-IOV (Single Root IO Virtualization) -virtualisointia. Tälle ei ole kuitenkaan tukea Linuxin i915-ajureissa. Vastaava tekniikka on olemassa Nvidian ja AMD:n näytönohjaimissa, mutta vain näiden valmistajien ammattikäyttöön suunnitelluissa ohjaimissa kuten Quadro ja Radeon Pro.
Jussi Kosonen

Jussi Ilmari Kosonen (s. 1981) on jyväskyläläinen muusikko, joka toimii soittaja-aliupseerina, pasunistina ja äänenjohtajana Ilmavoimien soittokunnassa Tikkakoskella. Palvelusarvoltaan Kosonen on vääpeli.
Kosonen on esiintynyt myös muun muassa UMOn, Lappeenranta Big Bandin, Boston Promenaden, Jyväskylä Big Bandin ja Finnish Junior All Stars Big Bandin riveissä. Kosonen on toiminut [[Suomen Big Band -yhdistys|Suomen big band -yhdistyksen] hallituksen jäsenenä.
Kososen säveltämä kappale "Gran Turismo" valittiin [[Esko Linnavalli]] -kilpailussa yleisön suosikiksi 2009. Kosonen tuli kolmanneksi SBBY:n fanfaarisävellyskilpailussa 2018.
Jussi Kosonen on [[Lauri Kosonen|Lauri Kososen]] poika ja [[Tatu Kosonen|Tatu Kososen]] veli.
Lähteet.
[[Luokka:Suomalaiset pasunistit]]
[[Luokka:Elävät henkilöt]]
[[Luokka:Vuonna 1981 syntyneet]]
Parc Olympique Lyonnais

Parc Olympique Lyonnais (tunnettu myös nimillä "Parc OL", "Grand Stade de Lyon" ja "Stade des Lumières", tunnetaan sponsorisyistä nimellä Groupama Stadium) on jalkapallostadion Décines-Charpieussa Lyonin lähellä Ranskassa. Stadion toimii jalkapalloseura Olympique Lyonnais’n kotikenttänä, ja sen yleisökapasiteetti on 59 186.
Stadion toimi yhtenä jalkapallon Euroopan-mestaruuskilpailujen 2016 ottelupaikoista.
Markku Hakuri

Markku Matti Hakuri (s. 23. tammikuuta 1946 Helsinki) on suomalainen kuvataiteilija.
Elämä ja ura.
Hakuri valmistui ylioppilaaksi vuonna 1965, valtiotieteen maisteriksi Helsingin yliopistosta vuonna 1971 ja taidemaalariksi Suomen kuvataideakatemiasta vuonna 1976. Hän on toiminut kuvataiteilijana vuodesta 1976 lähtien. Hän on osallistunut lukuisiin ryhmä- ja yhteisnäyttelyihin niin Suomessa kuin ulkomailla. Hänen julkisia teoksiaan on Helsingissä, Espoossa ja Jyväskylässä . Hänen töitään on useissa julkisissa ja yksityisissä kokoelmissa niin Suomessa kuin ulkomailla. Ympäristötaideprojektit ovat olennainen osa Hakurin taiteellista työtä.
Aktiivisen taiteilijauransa lisäksi Hakuri on toiminut opettajana mm. Teatterikorkeakoulussa, Suomen kuvataideakatemiassa ja vuosina 2000 – 2012 hän on toiminut Aalto yliopistossa ympäristötaiteen professorina. Hän on myös työskennellyt vierailevana opettajana muun muassa seuraavissa oppilaitoksissa: Lundin yliopisto (Ruotsi), Middlebury College (USA), E.S.A.G. (Pariisi, Ranska), University of Porto (Portugali), Ringling College (Sarasota, USA), St Lucas Art University (Antwerpen, Belgia) ja Tsinghua University (Peking, Kiina).
Hakuri on myös suunnitellut useita ympäristötaideteoksia ja toiminut lavastajana sekä visualisoijana muun muassa Savonlinnan oopperajuhlilla, Suomen kansallisoopperassa, Helsingin kaupunginteatterissa, Kansallisteatterissa, Ryhmäteatterissa, Finlandia-talossa ja Eestin Draamateatterissa.
Hänen saamiaan tunnustuspalkintoja ovat vuonna 2015 Aalto-yliopisto, Pallas Athene-palkinto, 2009 Uudenmaan taidepalkinto / 1992 Espoon kulttuuripalkinto. Hakurin toimittama kirja, Paikka vai tila /Place or Space sai Antalis Design &amp; Print Award 2014 luokassa Vuoden kirja 3. palkinnon.
Hakurille taiteen tekeminen on kokeilua ja tietoista riskin ottamista. Hänelle taide merkitsee maailmassa olemisen sanakirjaa, jonka sisällön määrittelee kuvittelun ja tiedon kohtalonyhteys.
Thyra Montell

Thyra Montell (13. heinäkuuta 1884 Finström – 22. joulukuuta 1970) oli voimistelunjohtaja ja Suomen naisvoimistelun uranuurtaja. 
Montellin vanhemmat olivat liikemies Elias Montell ja hänen toinen vaimonsa Aline Alexandra Amalia Westenius. Montell kävi tyttökoulun, pääsi ylioppilaaksi 1904 ja opiskeli sen jälkeen Keisarillisen Aleksanterin-yliopiston voimistelulaitoksella 1904 ja Tukholman voimistelun keskusopistossa valmistuen sieltä voimistelunopettajaksi 1911. Hän kävi uinti- ja hengenpelastusohjaajakurssin Tukholmassa 1910 ja Herne Bayssa Englannissa 1928. Hän teki useita opintomatkoja muihin Pohjoismaihin ja Englantiin 1927–1931. 
Montell työskenteli Viipurin Yhteiskoulun voimistelunopettajana 1906–1914, Helsingin ruotsalaisen tyttökoulun tuntiopettajana 1914–1919 ja Helsingin yksityisen ruotsalaisen tyttökoulun voimisteluopettajana 1914–1936. Hän oli Ebeneser-kodin lastentarhaseminaarin opettaja 1919–1922, Sairaanhoitajataryhdistyksen oppilaskodin opettaja 1917–1922 sekä Helsingin yliopiston voimistelulaitoksen kasvatusopillisen voimistelun 2. opettaja 1919–1952. Hän opetti voimistelukursseilla Suomessa, Ruotsissa, Tanskassa ja Norjassa 1921–1930 ja Englannissa 1928–1933. 
Montellilla oli useita luottamustoimia voimisteluyhdistysten johdossa, kuten Viipurissa 1906–1914 ja Helsingissä vuodesta 1914. Hän oli Suomen voimistelunopettajien yhdistyksen puheenjohtaja 1918–1930, Pohjoismaisen naisvoimisteluliiton suomalainen puheenjohtaja 1926–1946, Ruotsalaisen naisvoimisteluklubin puheenjohtaja 1916–1946. Hän johti suomenruotsalaista voimistelujoukkuetta 15. voimistelujuhlilla Tukholmassa 1930.
Engelbert

Engelbert on germaaninen miehen etunimi, joka esiintyy myös muodossa Engelbrekt.
Nimen muinaissaksalainen alkumuoto on Angilbert.. Nimen alkuosa johtuu todennäköisesti joko germaanisesta Ingo-jumalasta tai anglien heimosta, jonka mukaan myös Englanti on saanut nimensä. Loppuosa taas johtuu "loistavaa" tai "kuuluisaa" tarkoittavasta germaanisesta sanasta, ja näin ollen nimi tarkoittaisi joko "Ingo-jumalan avulla loistavaa" tai "anglien heimossa kuuluisaa." Myöhemmin nimen on selitetty merkitsevän myös: "Loistava kuin enkeli."
Suomessa nimi Engelbert on Digi- ja väestötietoviraston tietojen mukaan annettu vuoden 2019 loppuun mennessä 744 ja Engelbrekt noin 140 henkilölle. Engelbertin ja Engelbrektin nimipäivä on suomen­ruotsalaisen kalenterin mukaan 27. huhtikuuta.
Kari Alenius

Kari Petteri Alenius (s. 28. lokakuuta 1966 Rovaniemi) on Oulun yliopiston historian professori, joka on perehtynyt erityisesti Baltian historiaan ja etnisten suhteiden ja vähemmistöjen historiaan. Myös mielikuvat ja niiden merkitys ihmisyhteisöjen välisissä suhteissa sekä psykologisen sodankäynnin historia ovat hänen tutkimuksensa kohteina. Hänen professuurinsa tehtäväala on kulttuurinen ja kansainvälinen vuorovaikutus.
Alenius kirjoitti ylioppilaaksi Rovaniemen Ounasvaaran lukiosta 1985, valmistui filosofian kandidaatiksi 1991, filosofian lisensiaatiksi 1993 ja väitteli filosofian tohtoriksi 1996 Oulun yliopistossa. Lisäksi hän opiskeli Tarton yliopistossa 1990. Alenius on työskennellyt Oulun yliopiston historian laitoksen palveluksessa amanuenssina 1992 ja 1995–1997, tutkijana 1993–1995, dosenttina vuodesta 1997, yliassistenttina 1998–2014, määräaikaisena professorina 2001–2002 ja professorina vuodesta 2014 alkaen. Hän toimii samalla Oulun yliopiston historia-, kulttuuri- ja viestintätieteiden tutkimusyksikön johtajana. Vuodesta 2018 alkaen hän on toiminut myös Oulun yliopiston tutkijakoulun (University of Oulu Graduate School) ihmistieteiden toimikunnan puheenjohtajana.
Lukuvuoden 2019–2020 Alenius työskenteli vierailevana professorina Lakehead Universityssa (Thunder Bay, Kanada), tehtävänimikkeellä "Chair in Finnish Studies". Hänet on myös kutsuttu dosentiksi ("External Adjunct Professor") mainittuun yliopistoon.
Varsinaisen työnsä ohessa Alenius on toiminut Pohjois-Suomen historiallisen yhdistyksen sihteerinä vuosina 1995–2015 ja puheenjohtajana vuodesta 2021 alkaen. Suomen historiallisen seuran tutkijajäseneksi hänet valittiin 1995. Alenius on sotilasarvoltaan kapteeni (res), ja hänelle on myönnetty vuonna 2024 Suomen Valkoisen Ruusun ritarikunnan ensimmäisen luokan ritarimerkki.